El próximu 28 de mayu'l Conseyu de Gobiernu universitariu va aprobar el nuevu reglamentu de la institución, tal y como recueyen los diarios La Nueva España y La Voz de Asturias. Ente les modificaciones presentaes ta la regulación del usu del asturianu. Nesta reforma contémplase la posibilidá de presentar escritos n'asturianu énte l'alministración universitaria. Sicasí, la Universidá nun va responder na llingua del escritu, sinón siempre en castellán. El sistema a siguir ye'l que vién darréu: los documentos escritos en llingua asturiana pueden presentase nel Rexistru, y d'ehí van dir al serviciu de traducción que ta acabante de crear el Gobiernu asturianu. Ellí van traducise al castellán y entregaránse al destinatariu que correspuenda de la Universidá (departamentu, profesor, etc), pero esti nun va poder responder n'asturianu, solamente en castellán.